ཀ་ཉག་ཚེ་རིང་ལགས་ཀྱིས་དྷ་ས་ནས་གནས་ཚུལ་སྤེལ་བའི་ནང་འཁོད་དོན།ཟླ་འདིའི་ཚེས་༡༦ཉིན་ཨ་མདོ་རྔ་པ་ནས་ཕུན་ཚོགས་ལགས་ཀྱིས་རང་ལུས་མེར་སྲེག་གིས་རྒྱ་གཞུང་ལ་ངོ་རྒོལ་ལས་སྤེལ་ནས་ཚེ་སྲོག་ཤོར་བ་དང་།དེ་རྗེས་ཕྱི་ཚེས་༡༧ཙམ་ནས་རྔ་པ་ཁུལ་མི་རིགས་མཐོ་འབྲིང་སློབ་གྲྭའི་སློབ་མ་རྣམས་ཀྱིས་ཟས་བཅད་ངོ་རྒོལ་བྱས་འདུག་ཀྱང་།སློབ་གྲྭའི་ནང་གི་དགེ་སློབ་མང་པོར་གཞུང་གིས་ལག་ཁྱེར་ཁ་པར་ཕྲོགས་ཡོད་པ་མ་ཟད།སློབ་གྲྭའི་ཕྱི་ནང་གི་འགྲུལ་བཞུད་ཡོངས་རྫོགས་ཉེན་རྟོག་པ་དམག་མིས་བཀག་འགོག་བྱས་ཏེ།སློབ་མ་ཚོའི་ནང་མི་ཚོ་ཡང་ཐུག་འཕྲད་བྱེད་འཇུག་གི་མེད་སྟབས།སློབ་གྲྭའི་ནང་གི་ཞིབ་ཕྲའི་གནས་སྟངས་ཤེས་རྟོགས་མ་བྱུང་ནའང་།གནས་ཚུལ་ཡོང་ཁུངས་རེ་ཟུང་ནས་བཤད་པ་ལྟར་ན་ཕྱི་ཚེས་༢༣ཉིན་ད་དུང་སློབ་གྲྭའི་ནང་ནས་ཟས་བཅད་ངོ་རྒོལ་མཚམས་བཞག་མེད་པའི་གནས་ཚུལ་འདུག་མོད།རྔ་པ་ཁུལ་ཡོད་སའི་འབར་ཁམས་ལའང་ཡོངས་གྲགས་ལྟ་བུ་ཆགས་མེད་པར་རྒྱ་གཞུང་གིས་གསང་རྒྱ་དམ་པོར་བྱས་ཡོད་པས་ད་ལྟའི་ཆར་སློབ་མ་འཛིན་བཟུང་བྱས་ཡོད་མེད་སོགས་ཀྱི་གནས་ཚུལ་ཤེས་རྟོགས་མ་ཐུབ།